מאט בארנס

קריירה


בארנס למד בתיכון דל קמפו שבקליפורניה. בתיכון הוא שיחק כדורסל ופוטבול. הוא זכה בתואר אול-אמריקן דווקא בתור שחקן פוטבול. אחרי התיכון עבר בארנס למכללת UCLA, והחליט להתמקד בכדורסל. אחרי שסיים את התקופה שלו ב-UCLA בחר בארנס להתמודד על בחירתו בדראפט 2002 של ה-NBA.
בארנס אכן נבחר, בבחירה ה-46 על ידי ממפיס גריזליס. בארנס לא שיחק במדי הגריזליס, שכן ביום בחירתו בדראפט (ה-26 ביוני 2002) הוא הועבר לקליבלנד קאבלירס ביחד עם ניק אנדרסון בתמורה לווסלי פרסון. הוא לא שיחק גם במדי הקאבלירס, מכיוון שב-18 באוקטובר באותה שנה הוא שוחרר מהקבוצה.
לאחר שהספיק להיות חתום במדי שתי קבוצות ולא שיחק בהן, התמודד בארנס בדראפט ליגת ה-NBDL. הוא נבחר במקום ה-106 על ידי הפייטוויל פטריוטס. במדי הקבוצה הזו הוא שיחק בכל עונת 2002/2003. ב-27 בדצמבר הוא חתם בסיאטל סופרסוניקס כשחקן חופשי. הוא לא שיחק גם בה, כששוחרר ב-13 באוקטובר באותה שנה.
ב-18 בינואר 2004 חתם בארנס בלוס אנג'לס קליפרס כשחקן חופשי. בקליפרס הוא הספיק לשחק 38 משחקים, מהם הוא פתח בחמישייה ב-9. הוא השיג ממוצעים של 4.5 נקודות עם 4.0 ריבאונדים למשחק. הקליפרס הם קבוצת ה-NBA הראשונה בה הוא שיחק, והרביעית בה הוא היה חתום.
ב-1 באוקטובר 2004 חתם בארנס בסקרמנטו קינגס כשחקן חופשי. בקינגס הוא שיחק 43 משחקים, מהם הוא פתח בחמישייה ב-9. במשחקים האלו הוא קלע 3.8 נקודות והוסיף 3.1 ריבאונדים בממוצע למשחק. במהלך אותה עונה הוא הועבר בטרייד לפילדלפיה 76' ביחד עם כריס ובר ומייקל בראדלי בתמורה לבראין סקינר, קני תומאס וקורליס ויליאמסון. הוא לא שיחק במדי הסיקסרס, שכן הוא היה פצוע בגיד בברכו, והוא שוחרר ממדיהם.
ב-6 באוקטובר 2005 חתם בארנס בניו יורק ניקס כשחקן חופשי. הוא קלע 4.3 נקודות עם 4.0 ריבאונדים בממוצע למשחק במדי הניקס. הוא הספיק לשחק בניקס 6 משחקים בלבד, ומביניהם פתח בחמישייה ב-5. ב-3 בדצמבר הוא שוחרר מהקבוצה.
ב-9 בדצמבר, 6 ימים לאחר ששוחרר מהניקס, חתם בארנס בשנית בפילדלפיה 76'. הפעם הוא הספיק לשחק 50 משחקים במדי הסיקסרס, לא כמו בקדנציה הקודמת שלו בקבוצה בה הוא שוחרר לפני שהספיק לשחק כלל. בעונה זו הוא לא פתח בחמישייה. הוא קלע 3.0 נקודות עם 1.9 ריבאונדים בממוצע למשחק.
ב-2 באוקטובר 2006 חתם בארנס בגולדן סטייט ווריורס, יום לפני תחילת מחנה האימונים של הקבוצה. בווריורס החל בארנס לעשות את עליית המדרגה ב-NBA. מייק דאנליבי התקשה להציג יכולת טובה, והוא הורד לספסל. בארנס קיבל יותר דקות ממאמנו, דון נלסון.
ב-26 בדצמבר הוא קלע 7 שלשות במשחק אחד, והשווה שיא מועדון. השיא נשבר מאוחר יותר על ידי ג'ייסון ריצ'רדסון שקלע 8 שלשות. כיום מחזיק השיא הוא סטפן קרי שקלע 13 שלשות. בארנס, שבתיכון זכה בתואר אול-אמריקן בפוטבול אמר שאם לא היה מוחתם על ידי הווריורס היה מנסה להתקבל לליגת ה-NFL.
בעונת 2006/2007 קלע בארנס 9.8 נקודות עם 4.6 ריבאונדים בממוצע למשחק. הוא השתתף בעונה זו ב-76 משחקים, מהם פתח ב-23 בחמישייה. לפני שבארנס הצטרף לווריורס הוא קלע 10 שלשות בלבד לכל אורך הקריירה. בעונה זו הוא קלע 106 שלשות. בפלייאוף של אותה עונה הוא השיג ממוצעי שיא. הוא קלע 11.1 נקודות עם 5.7 ריבאונדים ב-30.0 דקות בממוצע למשחק. הוא עזר לקבוצתו שסיימה את העונה במקום ה-8 במערב להדיח בסיבוב הראשון את דאלאס מאבריקס שסיימו במקום הראשון במערב. הוא שיחק 11 משחקים בפלייאוף הזה.
ב-6 באוגוסט 2007 האריך בארנס את חוזהו בווריורס למשך שנה אחת. בעונה הקודמת הוא קלע מעל 20 נקודות 8 פעמים, ובנוסף קלע שיא קריירה של 36 נקודות. בעונת 2007/2008 ירדו ממוצעיו של בארנס. הוא קלע 6.7 עם 4.4 ריבאונדים בממוצע למשחק. הוא שיחק ב-73 משחקים בעונה זו, ופתח בחמישייה ב-18 מהם. בעונה זו הוא היה הקפטן של הווריורס ביחד עם בארון דייוויס וסטיבן ג'קסון.
ב-22 ביולי 2008 חתם בארנס בפיניקס סאנס. ב-14 בנובמבר באותה שנה הושעה בארנס משני משחקים לאחר קטטה עם רייפר אלסטון. בעונת 2008/2009 השתתף בארנס ב-77 משחקים ופתח בחמישייה ב-40 מהם. בעונה זו הוא השיג ממוצעי שיא קריירה של 10.2 נקודות, 5.5 ריבאונדים ו-2.8 אסיסטים ב-27.0 דקות למשחק.
ב-23 ביולי 2009 חתם בארנס באורלנדו מג'יק לשנתיים הקרובות. למרות שלבארנס הייתה האופציה לשחק עונה בלבד במג'יק, הוא כתב בדף הטוויטר שלו שיממש את האופציה לשחק שתי עונות. בעונת 2009/2010 שיחק בארנס 81 משחקים, שיא עונתי בשבילו, ופתח בחמישייה 59 משחקים, שיא עונתי נוסף. בעונה זו הוא קלע 8.8 נקודות והשווה ממוצע של שיא קריירה עם 5.5 ריבאונדים למשחק.
בפלייאוף של אותה עונה הוא שיחק 14 משחקים, ופתח בחמישייה בכולם. הוא השיג ממוצעים של 6.4 נקודות עם 4.7 ריבאונדים למשחק. אחרי שהמג'יק הודחו בגמר המזרח על ידי בוסטון סלטיקס הודיע בארנס שהוא לא יממש את האופציה שלו לשנה נוספת במג'יק.
ב-23 ביולי 2010 חתם בארנס בלוס אנג'לס לייקרס. בעונה זו השתתף בארנס ב-53 משחקים ולא פתח בחמישייה כלל. הוא קלע 6.7 נקודות עם 4.3 ריבאונדים בממוצע למשחק. בפלייאוף של אותה עונה הוא שיחק ב-10 משחקים ולא פתח בחמישייה כלל. הוא קלע 3.6 נקודות והוסיף 2.8 ריבאונדים בממוצע למשחק.